กรมป่าไม้เตรียมทำระบบการลงทะเบียนต้นไม้ หลัง ครม.อนุมัติให้ไม้ทุกชนิดไม่เป็นไม้ห่วงห้ามตามกฎหมายป่าไม้ เพื่อส่งเสริมการปลูกต้นไม้เพื่อการค้าและใช้ประโยชน์
นายอรรถพล เจริญชันษา รองอธิบดีกรมป่าไม้ เปิดเผยว่า ขณะนี้กรมป่าไม้อยู่ระหว่างเตรียมการออกแบบระบบการลงทะเบียน ทั้งการลงทะเบียนสวนป่า และการลงทะเบียนต้นไม้ที่ปลูกในที่ดินกรรมสิทธิ์ เพื่อให้ประชาชนมาลงทะเบียนแสดงที่ตั้งของไม้ ภายหลังคณะรัฐมนตรีได้อนุมัติหลักการของร่างพระราชบัญญัติป่าไม้ (ฉบับที่...) พ.ศ.....ตามที่กระทรวงทรัพยากรธรรมชาติและสิ่งแวดล้อมเสนอ โดยให้ไม้ทุกชนิดในที่ดินกรรมสิทธิ์ หรือสิทธิ์ครอบครองตามประมวลกฎหมายที่ดินไม่เป็นไม้ห่วงห้ามตามกฎหมายป่าไม้ 

ส่วนการยกเลิกความในมาตรา 7 ไม่ว่าไม้จะอยู่ในที่ดินประชาชนที่ไหนก็ตามจะไม่ถือเป็นไม้ห่วงห้าม ดังนั้นประชาชนจะสามารถตัด แปรรูป หรือนำไปใช้ประโยชน์ได้โดยไม่ผิดกฎหมาย ซึ่งจะเป็นการส่งเสริมและสร้างแรงจูงใจให้ประชาชนหันมาปลูกไม้มีค่าในที่ดิน ซึ่งจะส่งผลดีในการเพิ่มพื้นที่ป่า การดูดซับก๊าซคาร์บอนไดร์อ๊อกไซ และสอดคล้องกับยุทธศาสตร์ชาติที่วางเป้าหมายเพิ่มพื้นที่ป่าให้ได้ร้อยละ 40 ของเนื้อที่ประเทศและพื้นที่ไม้เศรษฐกิจ

สำหรับไม้มีค่าที่มีการค้าขายในตลาดภายในประเทศ และส่งออกไปต่างประเทศ ได้แก่ ไม้พยุง ไม้สัก ไม้ประดู่ และ ไม้ชิงชัน รวมถึงไม้เพื่อประโยชน์ทางด้านอื่นๆในการปลูกบนที่ดินกรรมสิทธิ์ ซึ่งไม้ทั้งหมดสามารถนำไปเป็นหลักทรัพย์ในการค้ำประกัน เพื่อเป็นหลักทรัพย์ในการค้ำประกันการประกอบธุรกิจตามที่กระทรวงพาณิชย์ได้กำหนดเพิ่มเติมได้ ทั้งนี้ การจัดทำระบบการลงทะเบียนเชื่อว่าจะเป็นประโยชน์ต่อสต๊อกไม้ของประเทศไทย ทำให้รู้สต๊อกไม้ในอนาคต ซึ่งจะเป็นผลดีต่อการค้าและการส่งออก